《再用前韵答马紫崖侍郎二首 其一》
明代·王缜

六月暑烁冰力孤，渴病欲走卧西湖。正思烂雨除凡火，翻怪淤泥困坦途。

颜鲁顿超书画妙，孟仁深苦涕洟俱。人间俯仰已陈迹，安问浮云更有无。

作者简介：广东东莞人，字文哲。弘治六年进士。授兵科给事中，强直敢言。正德初为云南左参政，忤刘瑾，借故罚米五百石，售家产以偿。累迁右副都御史，巡抚苏松诸府，督兵歼刘七于狼山。世宗即位，升南京户部尚书。卒官。